wickkiey/tamil-wikipedia-markdown huggingface dataset:
# மிகோயன்



**மிகோயன்** (*Mikoyan*) என்பது வானூர்தி தயாரிப்பு மற்றும் பாதுகாப்பு துறையில் ஈடுபட்டுள்ள ஒரு உருசிய (முன்னர் சோவியத்) தொழில்நுட்ப நிறுவனமாகும். மாஸ்கோவின் பெகோவோய் மாவட்டத்தை தலைமையிடமாகக் கொண்டு இயங்கும் இந்த நிறுவனமானது இராணுவ பயன்பாட்டிற்காக வானூர்திகளை வடிவமைக்கிறது.  

இந்த நிறுவனம் சோவியத் ஒன்றியத்தில் ஆர்டம் மிகோயன் மற்றும் மிக்கயில் குருவிச் ஆகியோரால் 1939 ஆம் ஆண்டில் நிறுவப்பட்டது. இவ்விருவரின் பெயர்களைக் கொண்டு மிகோயன் குருவிச் வடிவமைப்பு பணியகம் (Mikoyan Gurevich Design Bureau) என்றும் புனைப்பெயராக மிக் (MiG) என்றும் பெயரிடப்பட்டது. பிப்ரவரி 2006 இல், உருசிய அரசாங்கம் சுகோய், இல்யூசின், இர்குட், துபோலேவ் மற்றும் யாகோவ்லேவ் ஆகிய நிறுவனங்களுடன் மிகோயன் நிறுவனத்தையும் இணைத்து யுனைடெட் ஏர்க்ராப்ட் கார்ப்பரேஷன் (ஒருங்கிணைந்த வானூர்தி நிறுவனம்) என்ற பெயரில் ஒரு புதிய நிறுவனத்தை அமைத்தது.  

மிக் ரக விமானங்களை சீனா, வட கொரியா மற்றும் வியட்னாம் ஆகிய நாடுகள் ஐக்கிய அமெரிக்கா மற்றும் அதன் தோழமை நாடுகளுக்கெதிராகப் பயன்படுத்தியுள்ளன. மேலும் சோவியத் ஒன்றியம் இந்தியா உட்பட பல்வெறு நாடுகளுக்கு மிக் ரக விமானங்களை ஏற்றுமதி செய்துள்ளது.  

## வானூர்திகளின் பட்டியல்

- மிக்-1, 1940
- மிக்-3, 1941
- மிக்-5, 1942
- மிக்-7, 1944
- மிக்-9, 1947
- மிக்-15, 1948
- மிக்-17, 1954
- மிக்-19, 1955
- மிக்-21, 1960
- மிக்-23, 1970
- மிக்-25, 1970
- மிக்-27, 1975
- மிக்-29, 1983
- மிக்-31, 1983
- மிக்-35, 2007
- மிக் எல்எம்எப்எஸ்
# தி ரெஸ்கியூயர்ஸ்


**தி ரெஸ்கியூயர்ஸ்** (*The Rescuers*) 1977ம் ஆண்டு வெளியான ஒரு அமெரிக்க அசைபடம் (animated movie). வோல்ட் டிஸ்னி கொம்பனி நிறுவனத்தால் தயாரிக்கப்பட்ட இப்படம் ஜூன் 22, 1977ல் வெளியானது. உலகெங்கும் கடத்தப்பட்டவர்களுக்கு உதவும் எலிகளின் அமைப்பைப் பற்றிய இப்படம் நல்ல வரவேற்பைப் பெற்றது. இதனால் 1990ம் ஆண்டு *தி ரெஸ்கியூயர்ஸ் டவுன் அண்டர்* என்ற இரண்டாம் பாகமும் வெளியானது.
# துருவா அணு உலை

**துருவா** என்பது மும்பையில், ட்றோம்பே என அறியப்படும் இடத்திலுள்ள பாபா அணு ஆராய்ச்சி மையத்தில் செயல்படும் ஒரு அணு உலையைக் குறிப்பதாகும். இந்தியாவில் தற்போதுள்ள ஆராய்ச்சி மையங்களில் அமைந்த மிகப்பெரிய அணு உலை இதுவே. இந்த உலை இந்தியாவின் ஆக்கபூர்வமான செயல்பாடுகளுக்கு அணு ஆயுதங்கள் தயாரிக்கும் திட்டத்தின் கீழ் புளுத்தோனியம் கலந்த எரிந்த அணு எரிபொருளை சேகரித்து திட்டத்திற்கு அவ்வப்போது வழங்குகிறது. இதைக் கட்டுவதற்கு பத்து வருடங்கள் ஆயின, பின்பு 1985 ஆம் ஆண்டில் தான் இந்த அணு ஆராய்ச்சி உலையை செயல்படுத்த முடிந்தது. அப்படி இருந்தும், சில தொழில் நுட்பம் சார்ந்த இடர்பாடுகளால், முழு வீச்சில் இந்த உலையை 1988 ஆம் ஆண்டில் தான் செயல்படுத்த இயன்றது.  

சைரஸ் அணு உலையைப் போலவே இது இருந்தாலும், இது அதை விடப் பெரியதாக, இதை இந்திய வல்லுனர்கள் உருவாக்கினார்கள். இந்த உலையில் யுரேனியம் எரிபொருளாகப் பயன்படுகிறது. துத்தேரியம் வகை கனநீர் கட்டுப்படுத்தியாக அல்லது தணிப்பியாகப் பயன்படுகிறது. இந்த உலை 100 மெகா வாட் திறன் கொண்டதாகும். ஆண்டொன்றிற்கு 16 முதல் 28 கிலோ அளவிற்கு எரிந்த புளுத்தோனியம் அணு எரிபொருளை வழங்கி வருகிறது.  

## இருபத்தி ஐந்து ஆண்டுகள் நிறைவு
துருவா அணு உலை தொடங்கிய பிறகு இருபத்தி ஐந்து ஆண்டுகள் (1985 -2010) நிறைவடைந்ததை அண்மையில் கொண்டாடினார்கள். இந்தியா-அமெரிக்க நாடுகளிடையே குடிமுறைசார் ஒப்பந்தங்கள் கையெழுத்தான பிறகு, ஒப்பந்தத்தில் கூறியபடி சைரஸ் அணு உலையையும் துருவா அணு உலையும் டிசம்பர் 2010 முடியும்பொழுது செயல்படுத்தாமல் நிறுத்தி வைத்து விடுவார்கள். அதை வைத்துக்கொண்டு இதர ஆராய்ச்சிகளுக்குப் பயன்படுத்துவார்கள். கல்லூரி மாணவர்களும் இந்த உலையை நேரில் பார்த்து பல விடயங்களைக் கற்றுக்கொள்ள ஏற்பாடு செய்யப்படும்.
# இந்தியாவுடன் குடிசார் அணுவாற்றல் ஒப்பந்தம் செய்து கொண்ட நாடுகள்


இந்தியா ஆக்கபூர்வமான வழிகளில் அணு சக்தியைப் பயன்படுத்த பின்வரும் ஒன்பது நாடுகளுடன் ஒப்பந்தம் செய்து கொண்டுள்ளது: அமெரிக்கா, பிரான்சு, உருசியா, கனடா, மங்கோலியா, கசகத்தான், ‎அர்கெந்தீனா, நமீபியா‎ மற்றும் தென் கொரியா.  

இந்தியா 2010 ஆண்டு இறுதியில் தென் கொரியா நாட்டுடன் சிவிலியன் அணுசக்தி ஒப்பந்தம் அதாவது குடிமுறை சார்ந்த அணுசக்தி ஒப்பந்தம் செய்து கொள்ள நடவடிக்கைகள் எடுத்து வருகிறது. இந்தியா NSG என வழங்கும் அணுக்கரு வழங்குவோர் குழுமத்திடம் இருந்து உரிமை விடுப்பு 2008 ஆம் ஆண்டில் பெற்றது.  

## இவற்றையும் காண்க
- இந்திய அமெரிக்க குடிசார் அணுவாற்றல் உடன்பாடு
# எஸ். நிஜலிங்கப்பா



**சித்தவனஹல்லி நிஜலிங்கப்பா ** (Siddavanahalli Nijalingappa, கன்னடம்: ಸಿದ್ಧವನಹಳ್ಳಿ ನಿಜಲಿಂಗಪ್ಪ ) (திசம்பர் 10, 1902 &ndash; ஆகத்து 8, 2000, சித்திரதுர்கா) காங்கிரசு அரசியல்வாதியும் 1956 முதல் 1958 வரையும் பின்னர் 1962 முதல் 1968 வரையும் கர்நாடக முதல்வராக பணி புரிந்தவருமாவார். இந்திய விடுதலை இயக்கத்திலும் கருநாடக மாநில ஐக்கியத்திற்கும் (கர்நாடக ஏக்கிகர்னா) பெரும் பங்காற்றியவர். 1968ஆம் ஆண்டு பிளவுபடாத காங்கிரசின் கடைசித் தலைவராக பணியாற்றியவர். பிளவிற்குப் பின்னர் பழமைவாதிகள் அடங்கிய காங்கிரசு (எஸ்) என்றழைக்கப்பட்ட சின்டிகேட் காங்கிரசுக்குத் தலைமையேற்றார்.  

## இளமை
1902ஆம் ஆண்டு திசம்பர் 10 அன்று அப்போதைய மைசூர் மாகாணத்தின் (தற்கால கருநாடக மாநிலம்))பெல்லாரி மாவட்டத்தில் சிறு கிராமமொன்றில் நடுத்தர இந்து லிங்க பனாஜிகா குடும்பத்தில் பிறந்தார்..  
1924ஆம் ஆண்டு பெங்களூருவின் சென்ட்ரல் கல்லூரியிருந்து பட்டம் பெற்றார். 1926ஆம் ஆண்டு புனேயின் சட்டக்கல்லூரியில் பட்டம் பெற்றார்.  

## அரசியல் வாழ்க்கை
நிஜலிங்கப்பாவின் அரசியல் நுழைவு 1936ஆம் ஆண்டு நிகழ்ந்தது. தன்னார்வலராக இணைந்து மாநில காங்கிரசுக் கட்சியின் தலைவராகவும் அனைத்திந்திய காங்கிரசின் தலைவராகவும் முன்னேறினார். 1946-1950களில் இந்திய அரசியலமைப்பு நிர்ணய மன்ற உறுப்பினராக பெரும் பங்காற்றினார். 1952 முதல் 1957 வரை சித்திரதுர்கா மக்களவைத் தொகுதியின் நாடாளுமன்ற உறுப்பினராக பணியாற்றினார். மூன்றுமுறை கருநாடக முதல்வராகப் பணிபுரிந்து அம்மாநிலத்தின் வளர்ச்சிக்கு வித்திட்டவராகக் கருதப்படுகிறார்.விவசாயம், வேளாண்மை,தொழில்துறை மற்றும் போக்குவரத்து திட்டங்களை நிறைவேற்றினார்.  

அவர் 1968 முதல் 1971 வரை காங்கிரசுக் கட்சித் தலைவராக பொறுப்பேற்றிருந்த காலத்தில் நிகழ்ந்த சம்பவங்கள் இந்திய அரசியல் வரலாற்றில் திருப்புமுனையாக அமைந்தது. இளந்துருக்கியர்கள் என்றறியப்பட்ட இளம் காங்கிரசுத் தொண்டர்கள் உதவியுடன் இந்தியப் பிரதமர்|இந்தியப் பிரதமராக இருந்த இந்திரா காந்தி காங்கிரசின் மூத்த தலைவர்களின் பழமைவாத கொள்கைகளுடன் உடன்படாத நிலையில் காங்கிரசு இரண்டாகப் பிளவுபட நேர்ந்தது. காங்கிரசு (ஐ), காங்கிரசு (ஓ) (நிறுவன காங்கிரசு/ஸ்தாபன காங்கிரசு) என்ற இரு பிளவுகளில் இரண்டாம் பிரிவிற்கு தலைமையேற்றார்.
# ஓ. வி. அழகேசன்


**ஒழலூர் விசுவநாத முதலியார் அழகேசன் ** (*Ozhalur Viswanatha Mudaliar Alagesan*, 6 செப்டம்பர் 1911 – 3 சனவரி 1992) என்பவர் ஒரு தமிழக அரசியல்வாதியும் விடுதலை இயக்க வீரருமாவார். இவர் இந்திய அரசியலமைப்பு நிர்ணய மன்ற உறுப்பினராகவும், மக்களவை உறுப்பினராகவும் பணியாற்றியுள்ளார்.  

## அரசியல்
இந்திய அரசியலமைப்பு நிர்ணய மன்ற உறுப்பினராக 1946 ஆம் ஆண்டு முதல் 1951 ஆம் ஆண்டு வரை பங்காற்றினார். 1951 ஆம் ஆண்டு நடந்த முதல் பொதுத்தேர்தலில்  
செங்கல்பட்டு தொகுதியிலிருந்து தேர்ந்தெடுக்கப்பட்டார். பின்பு மீண்டும் அதே தொகுதியில் 1957 ஆம் ஆண்டு நடந்த பொதுத்தேர்தலில் போட்டியிட்டார், ஆனால் இத்தேர்தலில் தோல்வியடைந்தார். பின்னர் 1962 ஆம் ஆண்டு மீண்டும் அதே தொகுதியில் போட்டியிட்டு, வெற்றிபெற்றார். பின்பு 1971 ஆம் ஆண்டு நடந்த பொதுத்தேர்தலில், திருத்தணி தொகுதியிலும், 1975 ஆம் ஆண்டு அரக்கோணம் தொகுதியிலும் போட்டியிட்டு, வெற்றிபெற்றார்.  

1965 ஆம் ஆண்டு இந்தி எதிர்ப்புப் போராட்டத்தின்போது நடுவண் அமைச்சரவையில் இருந்து, உணவு அமைச்சராக இருந்த சி. சுப்பிரமணியனுடன் பதவி விலகி இந்தி திணிப்பிற்கு தமது எதிர்ப்பினைத் தெரிவித்தார்.  

இவர் 1968 முதல் 1971 வரை எத்தியோப்பியாவிற்கு இந்திய தூதராகப் பணியாற்றியுள்ளார்.  

## பிற பணிகள்

- தமிழ்நாடு அரசு மேனாள் முதல்வர் பக்தவத்சலம் பெயரில் கல்வி அறக்கட்டளையைத் தொடங்கினார்.
- சவகர்லால் நேரு எழுதிய கிளிம்ப்சஸ் ஆப் வர்ல்ட் ஹிஸ்டரி என்ற ஆங்கில நூலைத் தமிழில் மொழி பெயர்த்தார்.

## இறப்பு
தமது 81 ஆவது அகவையில் 3 சனவரி, 1992 அன்று இயற்கை எய்தினார்.
# போர்ப் பிரகடனம்

ரெய்க்ஸ்டாகில் அமெரிக்கா மீது போர் சாற்றுகிறார்]]  
**போர்ப் பிரகடனம்** அல்லது **போர் சாற்றுதல்** (*Declaration of war*) என்பது ஒரு நாடு முறைப்படி ஒன்று அல்லது அதற்கு மேற்பட்ட நாடுகளின் மீது போர் தொடுக்கப்போவதாக அறிவிக்கும் செய்கையாகும். இந்த அறிவிப்பு பொதுமக்கள் அல்லது நாடாளுமன்றத்துக்கு ஆற்றப்படும் உரையின் மூலமோ அல்லது முறைப்படி கையெழுத்திடப்படும் அரசாணையின் மூலமோ செய்யப்படலாம். சட்டப்படி யார் போர் சாற்றலாம் என்பது ஒவ்வொரு நாட்டுக்கும் மாறுபடுகிறது. பொதுவாக நாட்டின் தலைவர் அல்லது அரசின் தலைவர் போர் சாற்றும் உரிமையைப் பெற்றுள்ளார். வேறு சில நாடுகளில் நாடாளுமன்றம் அந்த உரிமையைப் பெற்றுள்ளது. போர் சாற்றுதலுக்கான சர்வதேச நெறிமுறை 1907ம் ஆண்டு கையெழுத்தான ஹாக் சாசனத்தில் வரையறுக்கப்பட்டுள்ளது.  

முறைப்படி போர் சாற்றும் வழக்கம் பழங்காலத்திலேயே நிலவியதற்கான சான்றுகள் உள்ளன. கி. மு ஏழாம் நூற்றாண்டு சுமேரிய காவியமான கில்கமெஷிலும் விவிலியத்தின் பழைய ஏற்பாட்டிலும் போர் சாற்றுதல் குறிப்பிடப்பட்டுள்ளது. புறநானூற்றின் ஒன்பதாவது பாடலான ”ஆவும், ஆனியற் பார்ப்பன மாக்களும்” என்று தொடங்கும் பாடல் போர் சாற்றுதலைக் குறிப்பிடுகிறது. தற்காலத்தில் சர்வதேச சட்டப்படி, இரு நாடுகளிட்டையே போர் நிலவுகிறது என்பதன் அதிகாரப்பூர்வ ஏற்பே போர் சாற்றுதலாகும். அண்மைக் காலத்தில் தீவிரவாதம், சமச்சீரற்ற போர்கள் (asymmetrical wars) பரவியுள்ளதால் அதிகாரப்பூர்வ போர் சாற்றுதலின் முக்கியத்துவம் குறைந்துள்ளது.
# விக்கிப்பீடியா:முதற்பக்கக் கட்டுரைகள்/அக்டோபர் 31, 2010


**கால்வினும் ஆபுசும்** (*Calvin and Hobbes*) பில் வாட்டர்சனால் உருவாக்கப்பட்ட ஒரு ஆங்கிலப் படக்கதை. நாளிதழ்களில் தொடராக வெளியிடப்பட்டு பின்னர் நூல்வடிவிலும் வெளியானது. இது கால்வின் என்ற கற்பனை வளமிக்க ஆறு வயது சிறுவன், ஆபுசு என்ற அவனது பொம்மைப்புலி ஆகிய இரு புனைவுப் பாத்திரங்களைக் கொண்டு வரையப்பட்ட படக்கதையாகும். இந்தப் பாத்திரங்களின் பெயர்கள் பதினாறாம் நூற்றாண்டில் வாழ்ந்த சான் கால்வின் என்ற பிரெஞ்சு மறுமலர்ச்சி இறையியலாளர், பதினேழாம் நூற்றாண்டில் வாழ்ந்த தாமசு ஆபுசு என்ற ஆங்கிலேய அரசியல் மெய்யியலாளர் ஆகியோரின் பெயர்களைத் தழுவி அமைக்கப்பட்டன.1985 முதல் 1995 வரை நாளிதழ்களில் இப்படக்கதை தொடராக வெளியிடப்பட்டது. இப்படக்கதை புகழின் உயரத்தில் இருந்த காலத்தில் பல நாடுகளிலுமாக 2,400 நாளிதழ்களில் வெளிவந்தது. தவிர, இதுவரை பதினெட்டு நூல்களாகவும் இவை தொகுக்கப்பட்டு 4.5 கோடி படிகளுக்கும் மேல் அச்சாகியுள்ளன. *மேலும்*  
---

**கல்லிடைக்குறிச்சி அய்யா நீலகண்ட சாத்திரி** (கே. ஏ. நீலகண்ட சாஸ்திரி, 1892-1975) ஒரு இந்திய வரலாற்றாளரும் திராவிடவியலாளரும் ஆவார். நீலகண்ட சாத்திரி திருநெல்வேலி மாவட்டத்திலுள்ள கல்லிடைக்குறிச்சி என்ற ஊரில் ஒர் ஏழைப் பிராமணக் குடும்பத்தில் பிறந்தவர். முதுகலைப் பட்டப் படிப்பில் சென்னை மாநிலத்திலேயே முதல் மாணவனாகத் தேர்ச்சி பெற்றார். வாரணாசி இந்துப் பல்கலைக்கழகத்தில் வரலாற்றுப் பேராசிரியராகவும், அண்ணாமலை பல்கலைக்கழகத்தின் கலைக்கல்லூரியின் முதல்வராகவும் பணியாற்றினார். மைசூர் பல்கலைக்கழகத்தில் இந்தியவியல் பேராசிரியராகவும், யுனெஸ்கோவின் தென்னிந்தியப் பாரம்பரிய கலாச்சார நிறுவனத்தின் இயக்குனராகவும் இருந்தவர். தென்னிந்திய வரலாறு பற்றி 25 நூல்கள் எழுதியுள்ளார். தமிழ் வரலாற்றாளரான ஆ. இரா. வேங்கடாசலபதி, இருபதாம் நூற்றாண்டில் தமிழ் நாட்டின் சிறந்த வரலாற்றாளராக நீலகண்ட சாத்திரியைக் கருதுகிறார். ஆனாலும், சாத்திரியின் காலத்தில் தமிழ் நாட்டில் கிடைத்த ஆதாரங்களை வேறு களங்களில் உள்ள ஆதாரங்களோடு ஒப்பிட்டு ஆராயும் பழக்கம் வரலாற்றியலில் இருக்கவில்லை எனவும் அவர் கூறுகிறார். *மேலும்..*
# கோவிந்த் வல்லப் பந்த்



**கோவிந்த் வல்லப் பந்த்** (*Govind Ballabh Pant*)(1887 ஆகத்து 30 - 1961 மார்ச் 7, गोविंद वल्लभ पंत) இந்திய சுதந்திரப் போராட்ட வீரரும் உத்தரப் பிரதேச மாநிலத்தின் முதல் முதலமைச்சராகப் பணியாற்றியவரும் ஆவார். இந்தியை ஆட்சிமொழியாக்குவதில் பெரும் பங்கு வகித்தார்.தான் தலைமையேற்ற நாடாளுமன்றக் குழுவின் அறிக்கையில் இந்தியை முதன்மையான அலுவல் மொழியாகவும் ஆங்கிலத்தைத் துணைமொழியாகவும் சட்டமாக்கப் பரிந்துரைத்தார்.இவருக்கு 1957ஆம் ஆண்டு நாட்டின் மிக உயர்ந்த குடிமை விருதான பாரத ரத்னா வழங்கப்பட்டது. இவரது நினைவைப் போற்றும் வகையில் அந்தமான் சிற்றறைச் சிறைக்கு அருகில் உள்ள மருத்துவமனைக்கு இவரது பெயர் சூட்டப்பட்டுள்ளது.  

## இளமைக்காலம்
1887 ஆகத்து 30-ல், பிளவுபடாத இந்தியாவின் வடமேற்கு மாகாணத்திலிருந்த அல்மோராவில் மனோரத் பந்த் மற்றும் கோவிந்தி தம்பதியினருக்கு மகனாகப் பிறந்தார்.. 1909ஆம் ஆண்டு சட்டப்படிப்பு முடித்த பந்த் அடுத்த ஆண்டு அல்மோராவில் தமது வக்கீல் தொழிலைத் துவங்கினார்.பின்னர் காசிப்பூரில் 1914ஆம் ஆண்டு சுற்றுலா வரும் ஆங்கிலேயர்களுக்கு உள்ளூர்வாசிகள் கட்டணமின்றி பளு தூக்கவேண்டும் என்றிருந்த சட்டத்தை எதிர்க்க கிராமசபைக்கு உதவிய நேரத்தில் ஆளும் பிரித்தானியர்களுக்கு எதிராக மனம் மாறினார். 1921ஆம் ஆண்டு காந்தியின் அகிம்சை வழியில் ஈர்க்கப்பட்டு அரசியல் வாழ்வில் நுழைந்தார். ஐக்கிய மாகாணத்தில் நடந்த பொதுத்தேர்தல்களில் நைனிதால் தொகுதியிலிருந்து தேர்ந்தெடுக்கப்பட்டார்.இந்திய விடுதலை இயக்கதின் போது 1930,1933,1940 மற்றும்1942ஆம் ஆண்டுகளில் கைது செய்யப்பட்டு சிறை சென்றார். 1937 மற்றும் 1946 ஆண்டுகளில் ஐக்கிய மாகாணத்தின் முதலமைச்சராகப் பொறுப்பேற்றார்.புதியதாக உருவாக்கப்பட்ட உத்திரப் பிரதேச மாநிலத்தின் முதலாவது முதலமைச்சராகப் பொறுப்பேற்றார்.  

## அரசியல் பணி
1955ஆம் ஆண்டு முதல் 1961 வரை நடுவண் ஆயத்தில் உள்துறை அமைச்சராகப் பணியாற்றினார். அந்தக் காலகட்டத்தில் தான் இந்தியாவில் மொழிவாரி மாநிலங்கள் பிரிக்கப்பட்டன.
# அனு ஹாசன்



**அனு ஹாசன்** (பிறப்பு - சூலை 15, 1970) தமிழ்த் திரைப்பட நடிகையும் தொலைக்காட்சி தொகுப்பாளரும் ஆவார். இயக்குநர் சுஹாசினி தனது இந்திரா திரைப்படத்தின் மூலம் அனு ஹாசனை அறிமுகப்படுத்தினார். அன்றிலிருந்து தமிழ்ப்படங்களில் முக்கியமான துணைப்பாத்திரங்களில் நடித்து வருகிறார். விஜய் தொலைக்காட்சியில் *காஃபி வித் அனு* என்னும் பிரபலங்களை நேர்காணும் நிகழ்ச்சியை மூன்று பருவங்களிற்கு தொகுத்து வழங்கினார். இவர் தொழில் முனைவோர், வடிவழகி, இசைக்கலைஞர், தற்காப்புக் கலை நிபுணர் என பன்முகத்தன்மை கொண்டவர்.  

## கல்வி
அனு தனது பள்ளிப்படிப்பை திருச்சியிலுள்ள புனித சோசப் ஆங்கிலோ இந்தியர் பெண்கள் மேல்நிலைப் பள்ளிலும் ஆர். எசு. கிருஷ்ணன் மேல்நிலைப் பள்ளிலும் கல்விப் பயின்றார். இராசத்தானின் பிலானியில் உள்ள பிர்லா தொழில்நுட்பம் மற்றும் அறிவியல் கழகத்தில் இயற்பியல் மற்றும் நிர்வாகத்தில் முதுகலை பட்டம் பெற்றார்.  

## திரைப்படங்கள்
| ஆண்டு | திரைப்படம் | பாத்தரம் | மொழி | குறிப்புகள் |
| --- | --- | --- | --- | --- |
| 1995 | *இந்திரா* | இந்திரா | தமிழ் |  |
| 2001 | *ஆளவந்தான் * | கமலின் அம்மா | தமிழ் | விருந்தினர் தோற்றம் |
| 2002 | *ரன்* | சிவாவின் அக்கா | தமிழ் | **வெற்றியாளர்**, சிறந்த துணை நடிகைக்கான தமிழ்நாடு மாநில விருது |
| 2003 | *நள தமயந்தி* | பத்ரியின் மனைவி | தமிழ் |  |
| *ஆஞ்சநேயா* | பரமகுருவின் அக்கா | தமிழ் |  |  |
| 2008 | *அக்கு* | அனு | தமிழ் |  |
| *சந்தோஷ் சுப்ரமணியம்* | தமிழ் | விருந்தினர் தோற்றம் |  |  |
| *தாம் தூம்* | சரசு | தமிழ் |  |  |
| 2009 | *சர்வம்* | கீதா ஈஸ்வர் | தமிழ் | விருந்தினர் தோற்றம் |
| *ஆதவன்* | அனு | தமிழ் |  |  |
| *Evaraina Epudaina* | வெங்கட்டின் மைத்துனி | தெலுங்கு |  |  |
| 2010 | *மாஞ்சா வேலு* | கார்த்திக்கின் மனைவி | தமிழ் |  |
| *இரண்டு முகம்* | தமிழ் |  |  |  |
| *தொட்டுப்பார்* | தமிழ் |  |  |  |
| 2011 | *கோ* | அவராக | தமிழ் | கௌரவ தோற்றத்தில் |
| 2011 | *Red Building Where The Sun Sets* | ஆங்கிலம் | தேசிய விருது பெற்றது |  |
| 2012 | *Endhukante... Premanta!* | ரம்யா | தெலுங்கு |  |
| *ஏன் என்றால் காதல் என்பேன்* | தமிழ் |  |  |  |
| *டெட் பொயின்ட்* | அன்வரின் தாய் | அரபு | மிலாட் லடூஃப் இயக்கியுள்ளார் |  |
| *ஆயிரம் கனவுகள்* | அனு / அனிதா | தமிழ் | நந்ததுரை இயக்கத்தில், தற்போது இலண்டனில் படப்பிடிப்பில் |  |
| *கானகம்* | அனு | தமிழ் | மாமணி இயக்கத்தில், தற்போது சென்னையில் படப்பிடிப்பில் |  |
| *குந்தபுரா* | கௌரி ஐயர் | மலையாளம் | சுதந்தரத்திற்கு, முன் பின் வரலாற்றைபற்றியது, தயாரிப்பிற்கு பிந்தைய பணியில் |  |

## மேற்கோள்களும் குறிப்புகளும்
# அனுபமா



**அனுபமா** (*Annupamaa*) ஓர் தமிழ்த் திரைப்படப் பின்னணிப் பாடகியாவார். ஏ. ஆர். ரகுமான் இசையமைப்பில் திருடா திருடா படத்தில் இடம்பெற்ற கொஞ்சம் நிலவு பாடல் தான் அனுபமா பாடிய முதல் திரைப்படப் பாடல் ஆகும்.  

## தமிழில் பாடிய பாடல்கள்
| ஆண்டு | பாடல் | திரைப்படம் | இசையமைப்பாளர் | உடன் பாடியவர் |
| --- | --- | --- | --- | --- |
| 1993 | கொஞ்சம் நிலவு | திருடா திருடா | ஏ. ஆர். ரகுமான் |  |
| ஜூலை மாதம் வந்தால் | புதிய முகம் | ஏ. ஆர். ரகுமான் | எஸ். பி. பாலசுப்ரமணியம் |  |
| 1995 | கொஞ்ச நாள் பொறு | ஆசை | தேவா | ஹரிஹரன் |
| பூவுக்கென்ன பூட்டு | பம்பாய் | ஏ. ஆர். ரகுமான் | நோயல் |  |
| ரம்யா ரம்யா | தொட்டாச்சிணுங்கி | பிலிப் - ஜெர்ரி | எஸ். பி. பாலசுப்ரமணியம் |  |
| 1996 | ஹலோ டாக்டர் | காதல் தேசம் | ஏ. ஆர். ரகுமான் | ஏ. ஆர். ரகுமான், நோயல், ஸ்ட்ரோம்ஸ் |
| 1997 | மெர்க்குரிப் பூக்கள் | ரட்சகன் | ஏ. ஆர். ரகுமான் | சுவர்ணலதா |
| ஈச்சங்காட்டுல | வி.ஐ.பி | ரஞ்சித் பரோட் | கே.கே |  |
| இந்திரன் அல்ல | வி.ஐ.பி | ரஞ்சித் பரோட் | டொமினிக், சிப்ரா போஸ் |  |
| 1998 | அந்த வெண்ணிலா | சந்திப்போமா | தேவா | - |
| 1999 | சில்லல்லவா | என் சுவாசக் காற்றே | ஏ. ஆர். ரகுமான் | ஹரிணி |
| 2001 | ஹோசிமா ஹோசிமா | சாக்லேட் | தேவா | தேவன் |
| குல்மொஹர் மலரே | மஜ்னு | ஹாரிஸ் ஜெயராஜ் | ஹரிஹரன், டிம்மி |  |
| கிச்சுக் கிச்சு பண்ணுதே | வேதம் | வித்யாசாகர் | ஸ்ரீராம் பார்த்த்சாரதி |  |
| 2002 | சிக்னோரே | கன்னத்தில் முத்தமிட்டால் | ஏ. ஆர். ரகுமான் | முகம்மது ரஃபிக், சுவர்ணலதா, நோயல் |
| 2003 | மாரோ மாரோ | பாய்ஸ் | ஏ. ஆர். ரகுமான் | கார்த்திக், குணால், ஜார்ஜ், சுனிதா சாரதி |
| காமா காமா | எனக்கு 20 உனக்கு 18 | ஏ. ஆர். ரகுமான் | குணால், ஜார்ஜ், பிளாஸி, அபர்ணா |  |
| சந்திப்போமா | எனக்கு 20 உனக்கு 18 | ஏ. ஆர். ரகுமான் | உன்னி மேனன், சின்மயி |  |
| அன்பால் உன்னை | திரீ ரோசஸ் | கார்த்திக் ராஜா | பவதாரிணி, ஃபெபி |  |
| 2004 | இஃப் யூ வான்னா | நியூ | ஏ. ஆர். ரகுமான் | சின்மயி |
| 2005 | எக்ஸ் மச்சி | கஜினி | ஹாரிஸ் ஜெயராஜ் | - |
| 2006 | தித்திக்கிற வயசு | திமிரு | யுவன் சங்கர் ராஜா | - |
| 2009 | கனவுகள் காற்றில் | அச்சமுண்டு அச்சமுண்டு | கார்த்திக் ராஜா | கிரிஷ், ராகுல் நம்பியார் |
# கழைதின் யானையார்


**கழைதின் யானையார்** சங்ககாலப் புலவர்களில் ஒருவர். அவரது பாடல் ஒன்றே ஒன்று உள்ளது. அது புறநானூறு 204 எண் கொண்ட பாடலாக உள்ளது.  

இவரது பெயரைப் பார்க்கும்போது இவர் பாடலால் பெயர் பெற்ற புலவர் என்று எண்ணவேண்டியுள்ளது. என்றாலும் இவரது ஒரே ஒரு பாடலில் அந்தத் தொடர் இல்லை. இவர் பாடிய பல பாடல்களில் ஒன்றில் 'கழைதின் யானை' என்னும் தொடரை இவர் பயன்படுத்தியிருக்கவேண்டும். சங்கப் பாடல்களைத் தொகுத்தவர்களில் யாருமொருவர் அப் பாடலை இடம்பெறச் செய்யாது போயினர் என்று எண்ணவேண்டியுள்ளது.  

அன்றியும் இவரது ஒரே ஒரு பாடலே உலகியல் என்னும் கரும்பை மூதறிவு என்னும் யானை தின்பது போல உள்ளதை உணரமுடிகிறது.  
## பழந்தமிழ்
- ஆ = செல்வமாக ஆகும் ஆடுமாடுகள்
- மா = விலங்கினங்களை உண்ணும் விலங்குகள்
- இழிந்தன்று, உயர்ந்தன்று (உயர்ந்து + அன் + து) 'அன்' - சாரியை
## பாடல்
ஈ என இரத்தல் இழிந்தன்று, அதன் எதிர்  

ஈயேன் என்றல் அதனினும் இழிந்தன்று  

கொள் என கொடுத்தல் உயர்ந்தன்று, அதன் எதிர்  

கொள்ளேன் என்றல் அதனினும் உயர்ந்தன்று  

தெண்ணீர்ப் பரப்பின் இமிழ்திரைப் பெருங்கடல்  

உண்ணார் ஆகுப நீர் வேட்டோரே  

ஆவும் மாவும் சென்று உணக் கலங்கிச்  

சேற்றொடு பட்ட சிறுமைத்து ஆயினும்  

உண்ணீர் மருங்கின் அதர் பல ஆகும்  

புள்ளும் பொழுதும் பழித்தல் அல்லதை  

உள்ளிச் சென்றோர்ப் பழியலர் அதனால்  

புலவேன் வாழிய ஓரி விசும்பின்  

கருவி வானம் போல  

வரையாது சுரக்கும் வள்ளியோய் நின்னே  

## பாடல் தரும் பொருள்
ஈ என்றால் கொடு, தா, என்று பொருள். எனக்குக் கொடு, எனக்குத் தா என்று கேட்டு இரப்பது இழிவு. தன்னிடம் உள்ளதை ஈயமாட்டேன் என்பது அதைவிட இழிவு. இந்தப் பாடலின் முதல் வரியிலுள்ள ஈ என்ற வார்த்தைக்கு, "ஈ..." என்று பல்லை இழித்துக்கொண்டு கேட்டல் என்று சிலர் பொருள் கூறுகின்றனர். ஆனால் இடவமைப்பின்படி இது சரியான பொருளல்ல. மூன்றாம் வரியிலுள்ள கொள் என்ற வார்த்தை இதை உறுதிசெய்கிறது. தன்னிடம் உள்ளதைப் பெற்றுக்கொள் என்று கொடுப்பது உயர்வு. பிறர் இலவசமாகக் கொடுப்பதைப் பெற்றுக்கொள்ளமாட்டேன் (உழைத்து உண்பேன்) என்பது அதைவிட உயர்வு.  

கடலில் தெளிவான நீர் மிகுதியாக இருந்தாலும் தாகம் உள்ளவர் அதனை உண்பதில்லை. ஆனிரைகளும் அவற்றைக் கொன்று தின்னும் விலங்கினங்களும் சென்று உண்ணும் கலங்கிய நீராயினும் அதனை உண்ணச் செல்வோரின் எண்ணிக்கை மிகுதியாதலால் அதற்கு அமைந்த நடைபாதைகள் பல.  

ஓரி!  

நீ கருமேகம் சூழ்ந்த வானம் போல எல்லாருக்கும் மிகுதியாக வழங்குபவன். நீ வழங்காதுபோனால், உன் கொடையைப் பற்றி மாறுபாடாகப் புலந்து பேசமாட்டேன். தனது ஊழையும், தான் வேண்டிநிற்கும் காலத்தையும் பழிப்பதுதான் புலவர் வழக்கம்.  

கடையெழு வள்ளல்களில் ஒருவனான வல்வில் ஓரியிடம் பரிசில் வேண்டி வந்த கழைதின் யானையார் இவ்வாறு பாடுகிறார்.
# விஜய் பிரகாஷ்



**விஜய் பிரகாஷ்** (; பிறப்பு: 21 பெப்ரவரி 1976) என்பவர் ஒரு கர்நாடகத்தைச் சேர்ந்த இந்தியப் பின்னணிப் பாடகரும் இசையமைப்பாளரும் ஆவார். இவர் கன்னடம், தெலுங்கு, தமிழ், இந்தி, மலையாளம், மராத்தி ஆகிய பாடல்களைப் பாடியுள்ளார்.  

இவர் 2016 ஆம் ஆண்டிற்கான கர்நாடக அரசின் 'சிறந்த பின்னணிப் பாடகர்' விருதை பியூட்டிபுல் மனசுகலு திரைப்படத்தின் "நம்மூரல்லி சலிகலடல்லி" என்ற பாடலுக்காக வென்றார். அத்துடன் புகழ்பெற்ற இசையமைப்பாளர் ஏ. ஆர். ரகுமான் இசையமைப்பில் சிறந்த அசல் பாட்டிற்கான அகாதமி விருது பெற்ற *ஜெய் ஹோ* பாடலின் பாடகர்களில் இவரும் ஒருவர். ஜீ தமிழ் மற்றும் ஜீ கன்னடம் என்ற தொலைக்காட்சியின் கன்னடம் மற்றும் தமிழ் மொழி உண்மைநிலை நிகழ்ச்சியான சரிகமபவின் நடுவர்களில் ஒருவர் ஆவார்.  

## ஆரம்ப கால வாழ்க்கை
இவர் 21 பெப்ரவரி 1976 ஆம் ஆண்டில் இந்தியாவில் மைசூரில்மைசூரில் கர்நாடக கலைஞர்களான லோபாமுத்ரா மற்றும் மறைந்த எல். ராமசேஷா ஆகியோருக்கு மகனாகப் பிறந்தார், மேலும் இவர் சிறுவயது முதல் கருநாடக இசையில் பயிற்சி பெற்றுள்ளார்.  

விஜய் பிரகாஷ் 2001 இல் மஹதி பிரகாஷ் என்பவரை திருமணம் செய்துகொண்டார், இவர்களுக்கு காவ்யா பிரகாஷ் என்ற மகள் உண்டு.
# கள்ளிக்குடிப் பூதம் புல்லனார்

**கள்ளிக்குடிப் பூதம் புல்லனார்** சங்ககாலப் புலவர்களில் ஒருவர். இவரது பாடல் ஒன்றே ஒன்று உள்ளது. அது நற்றிணை 333 எண் கொண்ட பாடலாக அமைந்துள்ளது.  

பாலைத்திணை  

## பாடல் தரும் செய்தி
தலைவன் பொருள் தேடிவரச் சென்றுள்ளான். தலைவி அவனை தினைத்துக் கவலைப்படுகிறாள். வீட்டிலே பல்லி படுகிறது(ஒலிக்கிறது).  

(பல்லி தன் துணையை அழைக்க ஒலிக்கும். அது தன் துணையை நினைப்பது போல வேண்டிய ஒருவர் தன்னை நினைப்பதாக மக்கள் அந்த ஒலியை எடுத்துக்கொளவது வழக்கம்)  

தோழி தலைவியைத் தேற்றுகிறாள். நீ அவரை நினைக்கிறாய். அவர் உன்னை நினைக்கிறார். அதனால் பல்லி படுகிறது. நீ நின் அவலம் நீங்குக - என்கிறாள்.
# கள்ளில் ஆத்திரையனார்

**கள்ளில் ஆத்திரையனார்** சங்ககாலப் புலவர்களில் ஒருவர். இவர் பாடிய மூன்று பாடல்கள் சங்கநூல் தொகுப்பில் உள்ளன. 175, 389 எண் கொண்ட இவரது புறநானூற்றுப் பாடல்கள் ஆதனுங்கன் என்னும் வள்ளலைப் போற்றுகின்றன. குறுந்தொகை 293 எண் கொண்ட இவரது பாடலில் ஆதி அருமன் என்னும் மன்னன் குறிப்பிடப்பட்டுள்ளான். இவரது குறுந்தொகைப் பாடல் *கள்ளில்* என்னும் சொல்லுடன் தொடங்குகிறது. இதனால் இந்தப் புலவர் கள்ளில் என்னும் அடைமொழி பெற்றார் ஆதல் கூடும் அல்லது கள்ளில் என்னும் ஊரினர் ஆதலும் கூடும்.  

## குறுந்தொகை 293
குளத்தில் பூத்த ஆம்பலால் செய்த தழையாடை இடையிடையே விலகி கால் தொடை தெரியுமாறு உடுத்திக்கொண்டு கொழுநனைக் காண்பதற்கு அவள் (பரத்தை) அவ்வப்போது வருவாள். (அவள் முன்) நான் எளியவள் – என்கிறாள் அவன் மனைவி. அரசன் ஆதி அருமன் நாட்டில் கள்ளைத் தந்து உறவினர்க்கு ஊட்டிய பனைமரம் பின்னர் நுங்கு தந்து உதவும். அதுபோல அவள் ஊட்ட வருவாளே! என்று மனைவி கூறுகிறாள். இப்படி இவரது இந்தப் பாடல் தெரிவிக்கிறது.  

## புறநானூறு 175
ஆதனுங்கன் சிறந்த வள்ளல்களில் ஒருவன். இவனது வள்ளண்மையைப் பாடும் பாடல் இது.  

ஆதனுங்கனை இவர் 'அறத்துறை' என்கிறார். நீர்த்துறை அனைவருக்கும் பயன்படும். அதுபோல இவன் அறத்துறை அனைவருக்கும் பயன்படும்.  

'எந்தை வாழி ஆதனுங்க! என் நெஞ்சம் திறப்போர் நின்(னைக்) காண்குவரே. நின்(னை) யான் மறப்பின், மறக்குங்காலை என் உயிர் யாக்கையிற் பிரியும். (எப்)பொழுதும் என்(னை) யான் மறப்பின் மறக்குவென்' என்று நெஞ்சுருகப் பாராட்டுகிறார்.  

புலவரால் தன்னை மறந்திருக்க முடியுமாம். ஆதனுங்கனை மறந்திருக்க முடியாதாம். அவனை மறந்தால் புலவரின் உயிர் பிரிந்துவிடுமாம். என்னே ஈடுபாடு!  
### மோரியர்
'விண் பொரு நெடுங்குடைக் கொடித்தேர் மோரியர் திண் கதிர்த் திகிரி திரிதரக் குறைத்த உலக இடைக்கழி அறைவாய்'  

மலைத்தொடர்களுக்கு இடையே இருக்கும் இடைவெளி நிலம் 'இடைக்கழி' அத்தகைய இடைக்கழி வழியே மோரியர் தென்னகத்துக்குள் நுழைந்தனர். கொடி கட்டிய தேரில் வந்தனர். தேர்ச்சக்கரம் செல்ல மலையில் வழி உண்டாக்கினர். அதற்கு 'அறைவாய்' என்று பெயர். அறைவாய் என்பது மலையை வெட்டி உண்டாக்கிய வழி. அந்த அறைவாய்க்கு இடையே காலையில் சூரியன் தோன்றுவது போல அறத்துறையில் ஆதனுங்கன் தோன்றினான் என்கிறார் புலவர்.  

## புறநானூறு 389
இந்தப் பாடலில் ஆதனுங்கன் பாராட்டப்பட்டுள்ளான். புலவர் இந்தப் பாடலில் 'ஆதனுங்கன் போல நீயும் ... நன்கலம் நல்குமதி' என்று பாடுகிறார். பாடலில் வேங்கடங் கிழவோன் முதியன் என்பவனிடம் புலவர் பரிசில் வேண்டுவது தெளிவாக உள்ளது.  

கோடை என்பது நுங்கின் கண்ணைத் தோண்டி நுங்கு உண்ணும் காலம். வேம்பு காய்க்கும் காலம். இத்தகைய கோடைகாலக் காலை வேளையில் புலவர் தன்னை நினைக்கமாட்டார்களா என்று ஆதனுங்கன் ஏங்குவானாம்.  
### வேங்கட நாட்டு மக்கள்
முதியன் வேங்கட நாட்டு மன்னன். அவன் நாட்டு மக்கள் பெண்யானை புலம்பும்படி விட்டுவிடு அதன் கன்றுகளைக் கயிற்றால் கட்டிக் கொண்டுவந்து ஊர் மன்றத்தில் கட்டிவைப்பார்களாம்.  

### முன்னவிலக்கு அணி
'ஏலா வெண்பொன் போருறு காலை' (=காலை)  

பொன்னைச் சூடிக்கொள்ளலாம். சூடிக்கொள்ளமுடியாத பொன் என்பது காலை நேரம். பொன் செந்நிறம் கொண்டது. காலை நேரத்தில் செந்நிறம் வெண்மையாக மாறுவதால் அது வெண்பொன் காலம். இந்த ஏலா வெண்பொன் போர்த்திக்கொள்ளும் காலம் காலை வேளை.
# கே. ஏ. மதியழகன்


**கே. ஏ. மதியழகன்** (திசம்பர் 7, 1926 - ஆகத்து 17, 1983) என்னும் கணியூர் அருணாசலம் மதியழகன் தமிழக அரசியல்வாதி ஆவார். இவர் தமிழ்நாட்டு அமைச்சராகப் பொறுப்பு வகித்தவர். 1971 - 72 ஆண்டுகளில் சட்டப்பேரவைத் தலைவராக இருந்தவர். தி.மு.கவில் பேரறிஞர் அண்ணாவின் நெருங்கிய துணையாகவும் இயக்கத்திற்கு தூணாகவும் இருந்தவர். பின்னாளில் எம்.ஜி.ஆர் தி.மு.கழகத்திலிருந்து பிரிந்தபோது அவருடன் சென்ற முக்கியத் தலைவர்களில் இவரும் ஒருவர் ஆவார்.  

## வாழ்க்கைக் குறிப்பு
மதியழகன் திருப்பூர் மாவட்டம் உடுமலைப்பேட்டை அருகே கணியூரில் திராவிடப் பாரம்பரிய மிக்க குடும்பத்தில் தொ.ஆ. அருணாசலனாருக்கு மகனாகப் பிறந்தார். இவருக்கு கே. ஏ அருணாசலம் (மறைவு 1957) கே. ஏ. முருகேசன் என்னும் அண்ணனும் கே. ஏ. கிருஷ்ணசாமி என்னும் தம்பி இருந்தனர்.  

## திருமணம்
கே. ஏ. மதியழகனுக்கும் ஆனைமலை ஏ.எசு.குப்புசாமி மகள் ராசசுந்தரிக்கும் கா. ந. அண்ணாதுரை தலைமையில் 9-9-1959ஆம் நாள் ஆனைமலை தேவி திரையரங்கில் திருமணம் நடைபெற்றது.  

## அரசியலில்
திராவிடக் கழகத்திலிருந்து பிரிந்து அண்ணா திராவிட முன்னேற்றக் கழகத்தைத் தோற்றுவித்த போது அவருக்கு உறுதுணையாக இருந்தார். அவரது தமிழ் பேச்சுத்திறமை அண்ணா, மு. கருணாநிதி, இரா. நெடுஞ்செழியன் ஆகியோருடையது போன்று தி.மு.க வளர்ச்சிக்கு வித்திட்டது. தி.மு.க பிளவுபட்டு எம்.ஜி.ஆர் அண்ணா திராவிட முன்னேற்றக் கழகத்தை நிறுவியபோதும் அவருடன் இணைந்து துணை நின்றார். 1971ஆம் ஆண்டு சட்டப்பேரவையில் அவரது எம். ஜி. ஆர் ஆதரவினைக் கருத்தில்கொண்டு ஒரே நேரத்தில் அவைத்தலைவரான அவரும் அப்போதைய துணைத்தலைவர் சீனிவாசனும் வீற்றிருந்து எதிர்மறையான ஆணைகளைப் பிறப்பித்தது பேரவை வரலாற்றில் ஒரு முக்கிய நிகழ்வாகும்.  

## இதழ்
இவர் தென்னகம் என்னும் இதழை 1959 ஜனவரி 16ஆம் நாள் தொடங்கி ஆசிரியராக இருந்து வெளியிட்டு வந்தார்.
# இந்திய அணு மின் கழகத்தின் விரிவாக்கத் திட்டங்கள்


**இந்திய அணுமின் கழகம்** தற்பொழுது 19 அணு மின் நிலையங்களை செயல்படுத்தி, 4560 மெகா வாட் மின்சாரத்தை உற்பத்தி செய்து வருகிறது. கூடங்குளம் அணு மின் நிலையம், கூடங்குளத்தில் இரு 1000 மெகா வாட் திறன் கொண்ட இரு அணு உலைகள் ரஷ்ய நாட்டின் தொழில் நுட்ப உதவியுடனும், கர்நாடகத்தில் உள்ள கைகாவில் 220 மெகா வாட் திறன் கொண்ட அணு உலையும் விரைவில் கட்டி முடிக்கப்படும்.‎  

இதைத் தவிர கக்ரபார் அணுமின் நிலையம், கக்ரபாரிலும் (குஜராத்), ராஜஸ்தான் அணுமின் நிலையம், ராவட்பட்டாவிலும் (ராஜஸ்தான்) முறையே முழுக்க முழுக்க இந்திய தொழில் நுட்பத்துடன் இரு 700 மெகா வாட் திறன் கொண்ட இரு அணு உலைகள் அமைக்கும் பணிகள் நடந்துவருகின்றன. இவை யாவும் உயர்ந்த அழுத்தத்தில் செயல்படும் கனநீரைப் பயன்படுத்தி மின்சாரம் தயாரிக்கும் அணு உலைகளைக் கொண்டது.  

இந்திய அணு மின் கழகம் 2017 ஆம் ஆண்டில் அணு மின் நிலையங்கள் மூலம் 9580 மெகா வாட் மின்சாரத்தை உற்பத்தி செய்யவும், 2000 ஆம் ஆண்டில் 20,000 மெகா வாட் அளவும், 2020 ஆம் ஆண்டில் 60,000 மெகா வாட் அளவும் படிப்படியாக உயர்த்த திட்டமிட்டுள்ளது.‎  

இந்த விரிவாக்கத்திற்கு தேவைப்படும் நிதியுதவி, பங்குகளில் பங்கேற்பு மற்றும் ஆலோசனைகள் வழங்க பவர் கொர்போரேசன் நிறுவனம் முன்வந்துள்ளது.‎  

### கைகாவில் நான்காவது அணு மின் நிலையம்

கைகாவில் நான்காவது அணு மின் நிலையம் 24-11-2010 முதல் செயல்படத் துவங்கியது. இதுவே இந்தியாவில் தற்பொழுது செயல்பாட்டில் உள்ள இருபதாம் அணு உலை ஆகும். இந்தச் சாதனை மூலம் உலகில் அணு மின் நிலையங்களை இயக்குவதன் வழியாக மின்சாரம் தயாரிப்பதில் இந்தியா ஆறாவது இடத்தை பிடித்துள்ளது. இவ்வாறு மின்சாரம் தயாரிப்பதில் அமேரிக்கா, பிரான்ஸ், ஜப்பான், ரஷ்யா, கொரியா நாடுகள் முன்னிலை வகிக்கின்றன. மேலும் இதன் மூலமாக இந்தியாவில் அணு மின் நிலையங்களில் இருந்து தயாரிக்கும் மின்சாரத்தின் ஒட்டுமொத்த அளவு 4780 மெகா வாட் ஆக அதிகரித்துள்ளது.  

### வணிக ரீதியில் அணு மின் நிலையங்கள் மூலம் மின்சாரம் தயாரித்தல்
இந்திய அணுமின் கழகம் அணு மின் நிலையங்களை அமைத்து வணிக ரீதியில் மின்சாரம் தயாரித்து வழங்குவதற்கான திட்டங்களை ஒன்றிய அரசின் அனுமதியுடன் தீட்டியுள்ளது. இதன் படி பிரான்ஸ் நாட்டுடன் இணைந்து மகாராட்டிர மாநிலத்தில் இரத்தினகிரி மாவட்டத்தில் கொண்கன் கடற்கரை ஓரமாக அமைந்துள்ள மதுபன் கிராமத்தில் ஜைத்தாபூர் அணு மின் நிலையத்தை ஜைத்தாபூரில் அமைக்கும் திட்டம் வணிக ரீதியில் முதலாவது திட்டமாகும். ஒன்றிய அரசின் சுற்றுச்சூழல் அமைச்சகம் சில நிபந்தனைகளை விதித்து திட்டத்தை செயல்படுத்துவதற்கான அனுமதியை வழங்கியுள்ளது. இங்கு 9900 மெகா வாட் உற்பத்தித் திறனுடன் கூடிய மின்சாரம் தயாரிப்பதற்கு இந்திய அணு சக்திக் கழகம் திட்டமிட்டுள்ளது. முதற்கட்டமாக இங்கு மிகவும் நவீன தொழில் நுட்பம் கொண்ட 1650 மெகா வாட் திறனுடன் கூடிய இரு அணு மின் உலைகள் நிறுவப்படும். பிரான்ஸ் நாட்டின் தனியார் நிறுவனம் அவேராவுடன் (Avera) இணைந்து இந்தத் திட்டம் செயல்படுத்தப் படும்.
# மறைமுக வரி

ஒரு நாட்டின் அரசாங்கம், தன்நாட்டு மக்களிடம் இருந்து நேரடியாகவும் மறைமுகமாகவும் வரிகளை வசூல் செய்கிறது. ஒருவர், தன்னுடைய வருமானத்தின் மீது செலுத்தும் வரி, வருமான வரி எனப்படுகிறது. இதில் வரியைச் செலுத்துபவரும் வரியின் தாக்கத்தை ஏற்பவரும் ஒருவரே. எனவே இதனை நேர்முக வரி என்கிறோம்.  

ஆனால் விற்பனை வரி போன்றவற்றில் , பொருளை விற்பவர் வரியைச் செலுத்தினாலும் இறுதியில் அதன் சுமையை ஏற்பவர் பொருளை வாங்குபவர்தான். இதில் வரியைச் செலுத்துபவர் வேறு; அதன் சுமையை ஏற்பவர் வேறு. அதனால்தான் இது மறைமுக வரி எனப்படுகிறது. உற்பத்தி வரி , விற்பனை வரி, சேவை வரி, மதிப்புக் கூட்டு வரி போன்றவை மறைமுக வரிக்கு எடுத்துக்காட்டுகள்.
# திரவ இயக்கத் திட்ட மையம்

**திரவ இயக்க திட்ட மையம்** (*Liquid Propulsion Systems Centre*) இந்திய விண்வெளித்துறையின் கீழ் வருகின்ற ஒரு தனித்து இயங்கும் ஓர் மையமாகும். இதன் தலைமையிடம் திருவனந்தபுரத்தில் உள்ள வலியமலா ஆகும். இதன் கிளைகள் தமிழ் நாட்டிலுள்ள திருநெல்வேலி மாவட்டத்தை சார்ந்த மகேந்திரகிரியிலும், பெங்களூருவிலும் அமைந்துள்ளன. இம் மையத்தில் திரவ எரிபொருளால் இயங்கும் ராக்கெட் இன்ஜின்கள் வடிவமைக்கப்படுகின்றன.  

### வலியமலா
இது இம்மையத்தின் தலைமையகமாக விளங்குகின்றது. இங்கு திரவ இனஜின்களின் வடிவமைப்பு, மற்றும் ஆராய்ச்சி நடைபெறுகிறது. இங்கு சுமார் 800 பேர் வேலைப் பார்க்கிறார்கள்.  

### மகேந்திர கிரி
தமிழ்நாட்டின் திருநெல்வேலி மாவட்டம் மற்றும் கன்னியாகுமரி மாவட்டத்தின் எல்லைப் பகுதியில் தேசிய நெடுஞ்சாலை 47க்கு மிக அருகாமையில் அமைந்துள்ளது. இங்கு 600 பேர் நிரந்தரமாகவும் 1000 பேர் ஒப்பந்த தொழிலாளர்களாகவும் வேலை பார்த்து வருகிறார்கள். கடுங்குளிர் இயந்திரம் உருவாக்கம் மற்றும் அதன் சோதனை, திரவ செலுத்து வாகனம் உருவாக்குதல், ஒருங்கிணைத்தல் மற்றும் சோதனை செய்து தகுதிப்படுத்துதல் ஆகிய பணிகள் இங்கு நடைபெற்று வருகின்றன.  

### பெங்களூரு
செயற்கைக்கோள்களுக்கான சிறிய உந்து இயந்திரங்கள் இங்கே செயல்வடிவம் பெறுகின்றன.
# தெல்லிப்பழை மகாஜனக் கல்லூரி


**தெல்லிப்பழை மகாஜனக் கல்லூரி** (*Mahajana College, Tellippalai*) இலங்கையின் வடக்கு மாகாணத்தில் யாழ்ப்பாணத்தில் தெல்லிப்பழையில் அமைந்துள்ள ஒரு தேசியப் பாடசாலை ஆகும்.  

## வரலாறு
பாவலர் துரையப்பாபிள்ளையால் அவரது வீட்டில் திண்ணைப்பள்ளி ஒன்று 1910 ஆம் ஆண்டு ஆரம்பமானது. ஈராண்டு காலத்தில் கிராமமக்களின் கல்வியில் அக்கறை கொண்ட பாவலர் அரசாங்க உதவி எதுவுமின்றி அம்பனை கிராமத்தை நாடி 27 லாச்சம் காணியில் புதிய பாடசாலையை அமைத்தார்.  

அவரது கடின உழைப்பின் பலனாக ஆரம்ப கல்விப்பிரிவாக சரஸ்வதி வித்தியாலயத்தையும், மாணவர்களின் எண்ணிக்கை அதிகரிக்கவே அதன் அருகே உயர் கல்விக்காக ரி (T) வடிவில் ஒரு கட்டிடத்தையும் அமைத்தார். பாவலர் 1929 ஆம் ஆண்டு காலமானார்.  

அவர் விட்டுச் சென்ற பணியைத் தொடர, அவரது உறவினரும் கல்விமானுமாகிய கா. சின்னப்பாவின் அயராத உழைப்பால் வளர்ச்சி கண்ட பாடசாலை இவரின் தலைமையிலேயே 1935 ஆம் ஆண்டு வெள்ளிவிழாக் கண்டது. இவர் தனது காலத்திலேயே இதுவரை ஆண்கள் மட்டுமே கல்விகற்ற பாடசாலையில் பெண்களும் கல்வி அறிவு பெற்றிருக்க வேண்டும் என்ற கொள்கையோடு பெண்களையும் இணைத்துக் கொண்டார்.  

அவரின் மறைவைத் தொடர்ந்து ஆசிரியராகக் கடமையாற்றிய நிறுவனரின் மகன் ரி. ரி ஜெயரட்ணம் அதிபராகப் பதவி ஏற்றார். இரண்டு பிரிவாக இயங்கிய படசாலையை ‘மகாஜனா’ என்ற பெயரைச் சூட்டி ஒரு பாடசாலையாகக் கொண்டு வந்தார். இவரே கல்லூரிக்கான இலட்சனை, கல்லூரிக் கீதம் போன்றவற்றை உருவாக்க உதவினார். இவரது காலப்பகுதியிலேயே நட்டநடுவே மைதானம், சுற்றிவர அடக்கமான வகுப்பறைகள், ஓரத்தில் மாணவர் விடுதி, அதன் அருகே அழகிய நடேஸ்வரப்பெருமாள் ஆலயம், மறுகரையில் திறந்தவெளி அரங்கம், முன்புறத்தில் வானளாவி நிமிர்ந்து நிற்கும் துரையப்பா நினைவு மண்டபம் போன்றவை எழுந்தன. ஜெயரத்தினம் 1970ம் ஆண்டு அவர் பணி ஓய்வெடுத்தார்.  

## தலைமை ஆசிரியர்கள்
- தெ. து. ஜெயரத்தினம்
- மா. மகாதேவன்
- பொ. குமாரசாமி
- க. சிவசுப்ரமணியம்
- பொ. கனகசபாபதி
- பிரமஸ்ரீ கு. ச. இரட்னேஸ்வர ஐயர்
- பொன். சோமசுந்தரம்
- த. சண்முகசுந்தரம்
- வே. கந்தையா
- க. நாகராசா
- பொ. சுந்தரலிங்கம்
- ஆனந்தசயனன்
- கு. வேல்சிவானந்தன்
- ம. மணிசேகரன் (தற்பொழுது)
# சமயத்தில் பெண்கள்



பல்வேறு சமய தொன்மங்கள், நம்பிக்கைகள், கோட்பாடுகள், நடைமுறைகள் பெண்களின் ஒடுக்குமுறைக்கு காரணமாகி உள்ளன. பெண்களை தீய சக்திகளாக கட்டமைப்பது, அவர்களை கட்டுப்படுத்தும் அடக்கும் சட்டங்களை இயற்றுவது, சம உரிமைகளை வழங்காதது என பல வழிகளில் சமயங்களால் பெண்கள் ஒடுக்குமுறைக்கு உட்பட்டார்கள். பெரும்பான்மைச் சமயங்கள் ஆண் ஆதிக்க மரபைக் கொண்டவை. பெண் ஆணுக்கு கட்டுப்பட்டவள் என்ற கொள்கை உடையவை.  

## சமயங்கள் வாரியாக
### கிறித்தவம்
கிறித்தவ தொன்மவியலில் ஆண் இறையின் உருவாகவும், பெண் ஆணின் உருவாகவும் படைக்கப்படுகிறார்கள். பெண் இறையை மீறி ஆசைப்பட்டு விலக்கப்பட்ட கனியை உண்டதால்தான் மனித இனமே பாவப்பட்டு இறப்பு, நோய், துன்பம் ஆகியவற்றை எதிர்கொள்ளவேண்டி வந்தது. பெண்ணை தீய நிகழ்வுக்கு இட்டு சென்றவளாக இந்த தொன்மம் சித்தரிக்கின்றது. பெண்கள் சமய குருக்களாக அருட்பொழிவு பெறுவதை பல கிறித்தவப்பிரிவுகள் இன்னும் வன்மையாக எதிர்க்கிறன.  

### இசுலாம்
பல இசுலாமிய நாடுகளில் பெண்கள் ஆண்களுக்கு நிகரான உரிமைகளை சட்ட நோக்கிலோ நடைமுறை நோக்கிலோ இன்றுவரைப் பெறவில்லை. எடுத்துக்காட்டாக புனித இசுலாமிய நாடாக கருதப்படும் சவூதி அரேபியாவில் பெண்கள் தேர்தலில் ஓட்டுப் போட முடியாது. பெண்களுக்கு வேலைகள் வாய்ப்புக்கள் அரிது. குறைந்த பட்சம் அவர்கள் விரும்பும் படி உடைகளும் அணிய முடியாது. ஒர் ஆண் நான்கு மனைவிகளை வைத்திருக்க இசுலாம் அனுமதி தருகிறது. ஆனால் பெண் அப்படிச் செய்ய முடியாது. ஆணும் பெண்ணும் இணைந்து வழிபாடு கூடச் செய்ய முடியாது.  

### இந்து சமயம்

இந்து சமய மரபுகள் பெண்களை பல கொடுமைகளுக்கு உட்படுத்தின. உடன்கட்டை ஏறல் முற்காலத்தில் வற்புறுத்தப்பட்டது. பெண் குழந்தை வெறுக்கப்பட்டது. குழந்தைத் திருமணம் பரிந்துரைக்கப்பட்டது. பெண்ணை வன்முறைக்கு உட்படுத்த அனுமதித்தது. பெண்களுக்கு சுதந்திரம் இல்லை என்று ஆணித்தரமாய் இந்து சமய நூற்களில் ஒன்றான மனு சமிதி பின்வருமாறு கூறுகின்றது. "In childhood a female must be subject to her father, in youth to her husband, when her lord is dead to her sons; a women must never be independent". தமிழில், "ஒரு பெண் குழந்தையாய் இருக்கும் பொழுது அவளது தந்தைக்கு கட்டுப்பட்டு இருக்க வேண்டும். இளம் வயதில் அவளது கணவனுக்கு கட்டுப்பட்டு இருக்க வேண்டும். அவளது கணவன் இறந்த பின்பு அவளது மகன்களுக்கு கட்டுப்பட்டு இருக்க வேண்டும். ஒரு பெண் என்றும் சுந்ததிரமக இருக்கக் கூடாது."
# உடன்கட்டை ஏறல்

எரிக்கப்படுதல்''"]]  
**உடன்கட்டை ஏறல்** என்பது ஒரு இந்து சமயச் சடங்கு ஆகும். கணவனை இழந்த மனைவி தன் கணவரின் சடலம் தீ மூட்டப்படும் போது அந்தத் தீயில் தன்னை அழித்துக் கொள்ளுதல் உடன்கட்டை ஏறுதல் எனப்படுகிறது. சில சமயங்களில் மனைவி தானாக முன்வந்து தீயில் விழ்ந்து அழிந்து கொள்ளலாம். பிற நேரங்களில் மற்றவர் அவரை வற்புறுத்தி உடன்கட்டை ஏற வைப்பர்.  

1815 இற்கும் 1818 இற்கம் இடைப்பட்ட காலத்தில் வங்காள மாநிலத்தில் உடன்கட்டை ஏறல் 378 இல் இருந்து 839 ஆக அதிகரித்தது. உடன்கட்டை ஏறலுக்கு எதிரான பரப்புரை கிறிஸ்தவ மறைபரப்புனர்களான வில்லியம் கேரி போன்றோரினதும், பிராமண இந்து சீர்திருத்தவாதிகளான இராசாராம் மோகன் ராய் போன்றோரினதும் பெரும் முயற்சியால், இந்தச் சடங்கு ஆங்கிலேயர் ஆட்சியில் 1829 ஆம் ஆண்டு சட்டத்துக்கு எதிரானதாக மாநில அளவில் ஆக்கப்பட்டது.
# கைம்பெண் (இந்து சமயம்)


**கைம்பெண்** என்பது கணவனை இழந்த பெண்ணைக் குறிக்கிறது. இந்து சமயத்தின் படி ஒரு பெண் ஒரு ஆணை மட்டுமே மணந்து கொள்ள முடியும். தனது கணவனை இழக்கும் போது, வெள்ளைச் சேலை உடுத்தப்பட்டு, அலங்காரங்கள் களையப்படும் வழக்கம் கடைப்பிடிக்கப்படுகிறது. கணவனை இழந்த பெண் ஒரு தீய சகுனமாகக் கருதப்படுகிறார். இதனால் எல்லாவித பொது நிகழ்வுகளில் இருந்தும் ஒதுக்கப்படுகிறார். கணவனை இழந்த பெண்கள் மறுமணம் செய்யப்படுவது, இந்து சமயப் பண்பாட்டில் பொதுவாக ஏற்றுக் கொள்ளப்படுவதில்லை.  

## மேலும் பார்க்க
சங்கப் பாடல்களில் கைம்பெண் நிலைமை
# கதைப்பாடல்


கதை ஒன்றை பாடலாக பாடுகின்ற மரபிலமைந்த பாடல்கள் **கதைப்பாடல்கள்** எனப்படும். கதைப் பாடல் என்பது நாட்டாறியல் பாடல்களில் ஒருவகையாகும். இவை பாடல்களால் ஒரு கதையினை கூறுபவையாக அமைந்துள்ளன.  

## வகைகள்
1. புராணம் இதிகாசம் சார்ந்த தெய்வ கதைப் பாடல்கள்
1. வரலாற்றுக் கதைப் பாடல்கள்
1. சமூகக் கதைப் பாடல்கள்

நா. வானமாமலை கதைபாடலை நான்கு வகையாக குறிப்பிட்டு, நாலாவதாக கிராம தேவதைகளின் கதைப்பாடல்கள் என்பதையும் இணைத்துக் கொள்கிறார்.  

### வரலாறு கதைப்பாடல்

கொள்ளையர் கதைப்பாடல் என்பது கதைப்பாடல்களில் கொள்ளையர்களை கதைதலைவனாக கொண்ட பாடல்கள். இவை மக்களுக்கு வீரமான கொள்ளையர்கள் கதையை விவரித்தன. பெரிய பண்ணையார்கள், செல்வந்தர்களிடம் கொள்ளைடித்து மக்களுக்கு நன்மை செய்த மனிதர்களை இப்பாடல்கள் புகழ்ந்தன.  

- ஜம்புலிங்கம் கதைப்பாடல்
- சந்தனத்தேவன் கதைப்பாடல்
- காசித்தேவன் கதைப்பாடல்
- கவட்டைவில் கருவாயன் கதைப்பாடல்
- கதிர்வேல் படையாச்சி கதைப்பாடல்
- சிப்பிப்பாறை கந்தசாமி நாயக்கர் கதைப்பாடல்
- மணிக்குறவன் கதைப்பாடல்
- ஆத்துக்காட்டுத் தங்கையா கதைப்பாடல்
- சன்னாசித் தேவர் கதைப்பாடல்
- குமரி லட்சுமணத் தேவர் கதைப்பாடல்
- சீவலப்பேரிப் பாண்டி கதைப்பாடல்
- மலையூர் மம்பட்டியான் கதைப்பாடல்
- அருவாவேலு கதைப்பாடல்
- கொடுக்கூர் ஆறுமுகம் கதைப்பாடல்
- தீச்சட்டி கோவிந்தன் கதைப்பாடல்
- மருதுபாண்டியர்கள் கதைப்பாடல்
- வாளுக்குவேலி அம்பலகாரர் கதைப்பாடல்

## கொலைச் சிந்து
நாட்டார் கதைப்பாடல்களில் கொடுரமான கொலைகளுக்காக எழுதப்பட்ட பாடல்களை கொலைச் சிந்து வகையில் சேர்க்கின்றனர். தகாதப் புணர்ச்சி, கள்ளக் காதல், குடும்ப வன்முறை போன்ற காரணங்களுக்காக நடத்தப்பட்ட கொலைகள் கதைகளமாக கொள்ளப்படுகின்றன  

## சில கதைப்பாடல்கள்

1. அண்ணமார் சாமி கதை
1. இரணியாசுரன் கதை
1. ஐவர் ராசாக்கள் கதை
1. கள்ளழகர் கதை
1. காத்தவராயன் கதை
1. கெளதல் மாடன் கதை
1. கோவிலன்-கர்ணகி கதை
1. சதமுக இராவணன் கதை
1. வாளுக்குவேலி அம்பலகாரர் கதை

## திரைப்படங்கள்
- மம்பட்டியான்
- மலையூர் மம்பட்டியான்
- சீவலப்பேரி பாண்டி
- கரிமேடு கருவாயன்

### சின்னத்திரை

:"தென்பாண்டிச் சிங்கம்" (வாளுக்குவேலி தொடர்)  

## இவற்றையும் காண்க
- நா. வானமாமலை

## ஆதாரங்களும் மேற்கோள்களும்
# நிசீம் எசெக்கியேல்



**நிசீம் எசெக்கியேல்** அல்லது **நிஸ்ஸிம் எசிக்கியேல்** (*Nissim Ezekiel*; நிஸ்ஸிம் இசெக்கியேல்; டிசடம்பர் 14, 1924 – ஜனவரி 9, 2004) ஒரு இந்தியக் கவிஞர், எழுத்தாளர், நாடகாசிரியர், கலை விமர்சகர் மற்றும் இதழாளர். யூத சமயத்தினரான இவர் சுதந்திர இந்தியாவின் ஆங்கில இலக்கியத்தின் முன்னோடிகளில் ஒருவராகக் கருதப்படுகிறார்.  

மும்பையின் பெனே இஸ்ரேல் யூத சமூகத்தில் பிறந்த எசெக்கியேல், 1952ல் தனது முதல் கவிதைப் புத்தகத்தை வெளியிட்டார். *தி இல்லுஸ்டிரேட்டட் வீக்லி ஆஃப் இந்தியா* போன்ற இதழ்களில் பணியாற்றியுள்ள இவர், சுயமாக ஒரு கவிதை இதழையும் நடத்தியுள்ளார். பல்வேறு கவிதைத் தொகுப்புகளுக்கு தொகுப்பாசிரியராகப் பணியாற்றியுள்ளார். துபாயிலுள்ள மிதிபாய் கல்லூரி, ஐக்கிய ராச்சியத்தின் லீட்ஸ் பல்கலைக்கழகம், பாண்டிச்சேரி பல்கலைக்கழகம் ஆகிய கல்வி நிறுவனங்களில் ஆங்கில விரிவுரையாளராகப் பணியாற்றியுள்ளார். அகில இந்திய வானொலியில் கைத்தொழில் மற்றும் இலக்கிய அறிவிப்பாளராகப் பத்தாண்டுகள் பணியாற்றியுள்ளார். 1983ல் இவருடைய *லேட்டர்-டே சாம்ஸ்* என்ற கவிதை நூல் சாகித்திய அகாதமி விருதினை வென்றது. எசெக்கியேலின் கவிதைகள் (குறிப்பாக தி நைட் ஆஃப் தி ஸ்கார்ப்பியன்) பல பள்ளிகளிலும் கல்லூரிகளிலும் ஆங்கில இலக்கிய பாடத்திட்டத்தில் இடம்பெற்றுள்ளன.  

## எழுதிய நூல்கள்
;கவிதைகள்  
- 1952: *டைம் டூ ராக்*
- 1953: *சிக்ஸ்டி போயமஸ்*
- 1956: தி டிஸ்கவரி ஆஃப் இந்தியா
- 1959: *தி தேர்ட்*
- 1960: *தி அன்ஃபினிஷ்ட் மேன்*
- 1965: *தி எக்சாக்ட் நேம்*
- 1974: *ஸ்னேக்ஸ்கின் அண்ட் அதர் போயம்ஸ்*, (இந்திரா சந்தின் மராத்தி கவிதைகளின் மொழிபெயர்ப்பு)
- 1976: *ஹிம்ன்ஸ் இன் டார்க்னெஸ்*
- 1982: *லேட்டர்-டே சாம்ஸ்*
- 1989: *கலெக்டட் போயம்ஸ் 1952-88*

;நாடகங்கள்  
- 1969 : *தி திரீ பிளேஸ்*

;தொகுப்பு  
- 1965: *ஏன் எமர்சன் ரீடர்*
- 1969: *எ ஜோசப் கிங் ரீடர்*
- 1990: *அனதர் இந்தியா*,
# எச். ரைடர் அக்கார்டு



**ஹெச். ரைடர் ஹக்கார்ட்** அல்லது **எச். ரைடர் அக்கார்டு** (*Henry Rider Haggard*, ஜூன் 22, 1856 – மே 14, 1925) ஒரு ஆங்கில எழுத்தாளர். இவரது சாகசப் புனைவுக் கதைகள் உலகப் புகழ்பெற்றவை. இவர் தொலைந்த உலகுப் புனைவு இலைக்கியப் பாணியினைக் கண்டுபிடித்தவராகக் கருதப்படுகிறார். பிரிட்டானியப் பேரரசில் விவசாய சீர்திருத்தங்களை நடைமுறைப் படுத்தவும் பாடுபட்டுள்ளார். இவரது படைப்புகள் ஆங்கில இலக்கிய உலகில் பெரும் தாக்கத்தை ஏற்படுத்தியுள்ளன.  

இங்கிலாந்தில் பிறந்து வளர்ந்த ஹக்கார்ட், தனது இளவயதில் பணி நிமித்தமாக ஆப்பிரிக்காவில் பல ஆண்டுகள் வாழ்ந்தார். அங்கு அவர் சந்தித்த மனிதர்களும், கேள்விப்பட்ட விஷயங்களும் அவரது மனதில் பெரும் தாக்கத்தை ஏறபடுத்தின. இங்கிலாந்து திரும்பியபின், சாகசக் கதைகளை எழுதத் தொடங்கிய ஹக்கார்ட், அவற்றை பயன்படுத்தி தனக்கென ஒரு தனிக் கதைக்களத்தை உருவாக்கினார். 1885ல் அவரது *கிங் சாலமன்ஸ் மைன்ஸ்* (சாலமன் அரசரின் சுரங்கங்கள்) வெளியாகி பெருவெற்றி பெற்றது. இக்கதைக்காக ஹக்கார்ட் உருவாக்கிய ஆலன் குவார்ட்டர்மெய்ன் என்ற வெள்ளை வேட்டைக்காரர் கதாப்பாத்திரம் வாசகர்களின் மனதைக் கவர்ந்தது. அதனால், ஹக்கார்ட் மேலும் பல குவார்ட்டர்மெய்ன் கதைகளை எழுதினார். ஹக்கார்ட்டின் கதைகள் பெரும்பாலும் ஆப்பிரிக்கத் தொலைந்த உலகு கதைக்களத்தைக் கொண்டிருந்தன. ஆப்பிரிக்கப் பின்னணியில் இவர் எழுதிய ஆலன் குவார்ட்டர்மெய்ன், ஷீ, ஆயீஷா போன்ற புதினங்கள் ஹக்கார்டிற்கு பெரும் புகழைத் தேடித் தந்தன. வெளியாகி நூறு ஆண்டுகளுக்கு மேலாகியும், ஹக்கார்டின் படைப்புகளுக்கு வாசகர் உலகில் வரவேற்பு குறையவில்லை. பல திரைப்படங்கள், தொலைக்காட்சித் தொடர்கள், பட புதினங்கள், படக்கதைகள் ஹக்கார்டின் படைப்புகளின் அடிப்படையில் தயாரிக்கப்பட்டுள்ளன். ஹக்கார்டின் படைப்புகள் ஆர்தர் கானன் டாயிலின் *லாஸ்ட் வோர்ல்ட்*, எட்கர் ரைஸ் பர்ரோசின் *டார்சான்* , ராபர்ட் ஈ. ஹோவார்டின் *கோனன் தி பார்பாரியன்*, இண்டியானா ஜோன்ஸ் ஆங்கிலத் திரைப்பட வரிசை போன்ற சாகசப்புனைவுப் படைப்புகள் உருவாக உந்துதலாக அமைந்துள்ளன.  

## தாக்கங்கள்
ஆர். எல். ஸ்டீவன்சன்  

## பின்பற்றுவோர்
எட்கர் ரைஸ் பர்ரோஸ், சி. எஸ். லூயிஸ்,  
ஜே. ஆர். ஆர். டோல்கீன், ராபர்ட் ஈ. ஹோவார்ட்,  
கார்ல் குஸ்டாவ் யங், ஜோசப் கொன்ராட், ஹென்ரி மில்லர்
# டில்மா ரூசெஃப்


**டில்மா வானா ரூசெஃப்** (*Dilma Vana Rousseff*, பிறப்பு: டிசம்பர் 14, 1947) பிரேசிலைச் சேர்ந்த பொருளியலாளரும், அரசியல்வாதியும், பிரேசிலின் அரசுத்தலைவராக (அதிபர்) தெரிவு செய்யப்பட்டவரும் ஆவார். 2005 சூன் மாதத்தில் இவர் அரசுத்தலைவர் லூயிசு இனாச்சியோ லூலா ட சில்வாவினால் அந்நாட்டின் பணித்தலைவராக (Chief of Staff) தெரிவு செய்யப்பட்டார். 2010 ஆம் ஆண்டு நவம்பரில் இடம்பெற்ற அரசுத்தலைவர் தேர்தலில் வெற்றி பெற்று, நாட்டின் முதலாவது பெண் அரசுத்தலைவராகத் தேர்ந்தெடுக்கப்பட்டார்.  

திசம்பர் 3, 2015 அன்று பிரேசில் நாடாளுமன்றத்தின் கீழவை அலுவல்முறையாக இவரது பணிநீக்கத்திற்கான சட்டவாக்க அனுமதி அளித்தது.  

மே 12, 2016 அன்று பிரேசிலின் மேலவை இறுதி முடிவு எடுக்கப்படும் வரை அல்லது ஆறு மாத காலத்திற்கு ரூசெஃபின் அதிகாரத்தையும் பொறுப்புகளையும் நிறுத்தி வைத்துள்ளது. துணைக் குடியரசுத் தலைவர் மிசெல் தெமர் பொறுப்பிலுள்ள குடியரசுத் தலைவராக ரூபெஃபென் அதிகாரங்களை ஏற்றுக்கொண்டுள்ளார்.  

## இளமை வாழ்க்கையும் திருமணமும்
பல்கேரியாவில் இருந்து புலம்பெயர்ந்த ஒரு பள்ளி ஆசிரியர் ஒருவரின் மகளான டில்மா ரூசெஃப் நடுத்தரக் குடும்பத்தில் வளர்ந்தார். இளமைக்காலத்திலேயே இவர் சோசலிசவாதியாத் தன்னை அறிவித்துக் கொண்டார். 1964 ஆம் ஆண்டில் பிரேசிலில் இடம்பெற்ற ஆட்சிக் கவிழ்ப்புப் புரட்சியை அடுத்து இராணுவ ஆட்சியை எதிர்த்து கிளர்ச்சியில் ஈடுபட்ட இடதுசாரி கெரில்லா இயக்கத்தில் சேர்ந்தார். இவர் கைது செய்யப்பட்டு 1970 முதல் 1972 வரை சிறையில் அடைக்கப்படார். சிறையில் இருந்து விடுதலை பெற்ற பின்னர் கார்லொசு அரோஜோ என்பவரை திருமணம் முடித்தார். இருவரும் இணைந்து சனநாயகத் தொழிற்கட்சி என்ற அரசியல் கட்சி உருவாவதற்குத் துணையாயிருந்தனர். அக்கட்சியின் தேர்தல் பரப்புரைகளில் இருவரும் பெரும் பங்காற்றினர்.  

## அரசியல் வாழ்க்கை
2000 ஆம் ஆண்டில் கட்சியுடன் முரண்பட்டு அக்கட்சியில் இருந்து விலகி தொழிலாளர் கட்சியில் சேர்ந்தார். 2003 ஆம் ஆண்டில் பிரேசிலின் ஆற்றல் துறை அமைச்சராக அரசுத்தலைவரினால் நியமிக்கப்பட்டார். அரசுத்தலைவர் லூயிசு இனாச்சியோ லூலா ட சில்வா இரண்டு தடவைகள் பதவியில் இருந்து அடுத்து பதவியில் இருந்து விலகுவதை அடுத்து நாட்டில் இடம்பெற்ற தேர்தலில் பிரேசிலின் முதலாவது பெண் அரசுத்தலைவராக 2010 அக்டோபர் 31 இல் 56 விழுக்காடு வாக்குகள் பெற்று தேர்ந்தெடுக்கப்பட்டார். இவர் 2011 சனவரி 1 இல் அரசுத்தலைவராகப் பதவியேற்பார்.  
## பணிநீக்க செயற்பாடு
ஏப்ரல் 17, 2016இல் பிரேசிலின் கீழவை தில்மா ரூசெபின் மீது அரசு நிதியை கையாண்டதாக குற்றம் சாட்டி பணிநீக்கத்திற்கான சட்டவாக்க செயற்பாட்டைத் துவக்கியது. வாக்கெடுப்பில் ரூசெப்பிற்கு ஆதரவாக 137 வாக்குகளும் எதிராக 367 வாக்குகளும் விழுந்தன. 342 வாக்குகள் பெற்றால் பணிநீக்கத் தேவையான என்ற நிலையில் 367 வாக்குகள் பெற்றதால் தீர்மானம் கீழவையிலிருந்து செனட் எனப்படும் மேலவைக்கு அனுப்பப்பட்டது.  

மே 12, 2016இல் செனட் ரூசெஃப் மீது பணிநீக்கத்திற்கான விசாரணையை மேற்கோள்ளத் தீர்மானித்தது. இந்த விசாரணை முடிவுறும் வரை குடியரசுத் தலைவராகவிருந்த ரூசெபின் அதிகாரங்களை இடைநீக்கம் செய்தது. இந்த விசாரணை 180 நாட்களுக்குள் முடிவுற வேண்டும். துணைக் குடியரசுத் தலைவர் மிசெல் தெமர் ரூசெபின் பொறுப்புக்களை எடுத்துக் கொண்டுள்ளார்.
# கல்முனை கார்மேல் பற்றிமாக் கல்லூரி


**கல்முனை கார்மேல் பற்றிமாக் கல்லூரி** இலங்கையின் கிழக்கு மாகாணத்தில் கல்முனைப் பகுதியிலுள்ள முன்னணிப் பாடசாலைகளில் ஒன்றாகும். தேசியப் பாடசாலையாக உயர்ந்து நிற்கும் இப்பாடசாலை மாணவர் விடுதி உள்ளிட்ட வசதிகளைக் கொண்டது.  

## வரலாறு
கல்முனையில் கத்தோலிக்க மறைபரப்பாளர்களின் கல்விப்பணி இருபதாம் நூற்றாண்டின் தொடக்கப்பகுதியில் தொடக்கியது. (இதற்கு முன்னதாக உவெஸ்லியன் மறைபரப்பாளர் கல்முனையில் கல்விப்பணி புரிந்து வந்தனர்). புனித மேரிக் கல்லூரி மற்றும் ஆண்களுக்கான பாடசாலை ஒன்றும் கல்முனை புனித இருதய நாதர் தேவாலயத்தில் கத்தோலிக்க மறைபரப்பாளர்களால் இயங்கி வந்ததது. 1938 இன் பிற்பகுதியில் புனித சூசையப்பர் சங்க அருட் சகோதரர்கள் இப்பாடசாலையைப் பெறுப்பேற்றனர். 1950இல் இப்பாடசாலை பாற்றிமாக் கல்லூரி எனப் பெயரிடப்பட்டது.  

1928 சூலை18 இல் கார்மேல் பெண்கள் பாடசாலை கல்முனையில் நிறுவப்பட்டது. 1958 இல் இது கார்மேல் உயர் பள்ளியாக தரமுயர்ந்தது. 1960களில் மாணவர் தொகைக்கேற்ப அரசு பாடசாலைகளை உயர் மத்திய பள்ளிகளாகத் தரமுயர்த்தியது. இந்நோக்கத்திற்காக மக்களின் வேண்டுகோளின்படி பாற்றிமாக் கல்லூரியும் கார்மேல் பெண்பள்ளியும் ஒன்றிணைக்கப்பட்டு **கார்மேல் பற்றிமாக் கல்லூரி** உருவாக்கப்பட்டது.  

## கல்லூரிக் கீதம்
::கார்மேல் பற்றிமாக் கல்லூரி இறையருளிலே  
::பாரிலொளி வீச வேண்டும் தங்கக் கதிரிலே  
::மங்கிடாதன்னொளி பொங்க என்றும் வாழவே  
::செங்கழல் பொன்மலர் கொண்டு போற்றினோமே.  

::கார்மேல் பற்றிமாக் கல்லூரி இறையருளிலே  
::ஒளிருவாய் ! ஒளிருவாய் ! ஒளிருவாய்!  
::எங்கள் கலைக்கோயில் கார்மேல் பற்றிமா  
::உந்தன் ஒளிபரப்பி ஈழமணிநாடு மிளிரவே  

::எந்த நாளும் இன்புடனே இயங்குவாய்...  
::கார்மேல் பற்றிமாக் கல்லூரி இறையருளிலே  
::ஒளிருவாய் ! ஒளிருவாய் ! ஒளிருவாய்!  
::தூய்மை நேர்மை என்பன உன் கொள்கையே  

::தாயாம் ஈழம் நிறைவுறத் தன்னிகரில் சேவையே  
::நேயமாக ஆற்றி நீடு வாழ்கவே...  
::கார்மேல் பற்றிமாக் கல்லூரி இறையருளிலே  
::ஒளிருவாய் ! ஒளிருவாய் ! ஒளிருவாய்!
# ஹற்றன் தேசிய வங்கி


**ஹற்றன் தேசிய வங்கி** (*Hatton National Bank*) இலங்கையில் உள்ள முன்னணி வங்கிகளுள் ஒன்று. இதற்கு சென்னையிலும் கராச்சியிலும் விரிவாக்கப்பட்ட கிளைகள் உள்ளன.  

## வரலாறு
- 1888 : R .D பேங்க் மற்றும் A.T அட்கின் என்பவரும் சேர்ந்து தேயிலை தோட்ட தொழிலாளர்களுக்கும் முதலீட்டாளர்களுக்கும் சிறிய தனியார் வங்கி ஒன்றை ஆரம்பித்தனர். அது ஹற்றன் வங்கி என அழைக்கப்பட்டது.
- 1948 : இலங்கை சுதந்திரம் பெற்றுக்கொண்ட பின்பு பிரவுன் அண்ட் கம்பெனியின் பொறியியல் பிரிவு முதல் சொந்த முதலீட்டாளர்களிடம் இருந்து ஆர்வத்தில் கவனமெடுத்துக்கொண்டது.
- 1961: இலங்கை அரசாங்கம் சில இலங்கை பிரஜைகளிடமிருந்து வெளிநாட்டு வங்கிகள் முதலீடுகளை ஏற்றுகொள்கிறது.
- 1970: கண்டியில் உள்ள ஹற்றன் வங்கி நுவரேலியாவில் க்ரிண்ட்லிஸ் கிளைகளை ஒன்றிணைத்து, பொறுப்பில் எடுத்து ஹற்றன் நேஷனல் வங்கி (HNB) உருவாக்கப்பட்டது.
- 1974: கொழும்பிலும் அதனை சுற்றியுள்ள பகுதிகளிலும் உள்ள இந்திய வர்த்தக வங்கியின் கிளைகளின் உரிமையை பெற்றுக்கொண்டு வர்த்தகத்தில் முனைப்பு காட்டியது.
- 1989: எமிரேட்ஸ் சர்வதேச வங்கியின் கொழும்பு கிளையின் வெளிநாட்டு வங்கிப்பிரிவை முயன்று பெற்றுக்கொண்டது.
- 1996: Banque Indosuez இன் கிளையை பெற்றுக்கொண்டது.
- 2000: பாகிஸ்தானின் கராச்சியிலும் இந்தியாவின் சென்னையிலும் தனது காரியாலயத்தை பிரதிநிதிப்படுத்தும் கிளையை ஆரம்பித்தது.
- 2002 : ஹபீப் வங்கியின் (சூரிச்) இலங்கை கிளையை முயன்று பெற்றுக்கொண்டது. இது இஸ்லாமிய வங்கி கொடுக்கல் வாங்கல்களுக்காக அடித்தளமாக பாவிக்கப்படுகிறது.

## விருதுகள்
- 2008 ஆம் ஆண்டிற்கான ஆசியாவின் உயர்வான சில்லறை நிதிய சேவைகளுக்கான விருது.
- ஹற்றன் நேஷனல் வங்கி 2008 இன் சிறந்த உள்ளூர் வங்கிக்கான விருதை வென்றுள்ளது.
# இலங்கை வங்கி



**இலங்கை வங்கி** (*Bank of Ceylon*) இலங்கையின் மிகப் பெரிய அரசுடமை வங்கி. இதன் தலைமைக் காரியாலயம் இலங்கையின் வர்த்தக மற்றும் அரசியல் தலைநகரமான கொழும்பில் அமைந்துள்ளது. இது 303 உள்நாட்டுக் கிளைகளையும் 3 வெளிநாட்டுக் கிளைகளையும் தன்னகத்தே கொண்டு தனது சேவையினை விரிவாக்கி உள்ளது. இவ்வங்கியானது பல்வேறுபட்ட சில்லறை, மொத்த, சர்வதேச, முதலீட்டு வங்கியியல், பல்வேறுபட்ட சேவைகள், கடனட்டை வசதி, வரவட்டை வசதி, நகை அடகு சேவை போன்ற பல்வேறு சேவைகளை வழங்குகிறது.  

## வரலாறு
- 1939: இலங்கை வங்கியினை *சேர். அன்ரியு கல்டிகொட் * அவர்கள் ஆரம்பித்ததுடன் அவரே முதலாவது தலைவருமாவார். அக்காலப்பகுதியின் பிரித்தானிய ஆளுநரான *அன்றுவ் கல்டிகொட்* அவர்கள் வைபவபூர்வமாக ஆடி மாதம் முதலாம் திகதி 1939 அன்று ஆரம்பித்து வைத்தார்.
- 1941: இதன் முதலாவது கிளையை கண்டியிலும் அதனைத் தொடர்ந்து காலி, யாழ்ப்பாணம், மட்டக்களப்பு, திரிகோணமலை, பதுளை மற்றும் பாணந்துறையிலும் நிறுவியது.
- 1949: இலங்கை வங்கி தனது முதலாவது கடல் கடந்த வங்கியை ஐக்கிய இராச்சியத்தில் இங்கிலாந்தில் தொடங்கியது.
- 1961: இலங்கை அரசாங்கத்தினால் இலங்கை வங்கி தேசிய மயமாக்கப்பட்டது.
- 1972: விவசாய உற்பத்தியாக்கள் சட்டமானது நாடு பூராகவும் பயிர்த்தொழில் சேவை நிலையங்களை உருவாக்குவதற்குக் காரணமாக அமைந்தது. இதன் விளைவாக நாட்டின் கிராம புறங்களுக்கும் இலங்கை வங்கியின் கிளைகள் விரிவாக்கப்பட்டன.
- 1979: சுதந்திரமான பரிமாற்று கட்டுபாட்டு விதிகள் அதனுடைய வெளிநாட்டு நாணய அலகு நிலையத்தை திறப்பதற்கு வழிவகுத்தது.
- 1981: மாலைதீவில் கிளை திறக்கப்பட்டது
- 1982: இது இலங்கையின் முதலாவது வியாபார வங்கியாகத் தெரிவு செய்யப்பட்டது.
- 1989: இலங்கையில் முதன் முறையாக *வீசா அட்டை*யினை அறிமுகப்படுத்தியது.
- 1995: *இலங்கை வங்கி* தனது கடல் கடந்த வங்கி கிளையினை பாக்கிஸ்தானில் கராச்சியில் நிறுவியது.
- 1995: தனது கடல் கடந்த வங்கிக் கிளையினை இந்தியாவில் சென்னையில் நிறுவியது.

## இலங்கை வங்கியால் பேணப்படும் வைப்புக்களின் வகைகள்
- நடைமுறைக்கணக்கு (Current Deposits)
- சேமிப்பு கணக்கு (Savings Deposits)
- நிலையான வைப்பு(Fixed Deposits)

## ஏனைய தொழிற்பாடுகள்
- நிலையான வைப்புகளை பேணல்.
- நகை அடகுபிடித்தல்.
- நாணயமாற்றம் செய்தல்.
- சர்வதேச கொடுக்கல் வாங்கல்களைப் பேணல்.
- ATM அட்டை, கடனட்டை(Credit card) வழங்கல்.

## இலங்கையின் சில வணிக வங்கிகள்
- இலங்கை வங்கி
- மக்கள் வங்கி
- கொமர்சியல் வங்கி
- ஹட்டன் நசனல் வங்கி
- சம்பத் வங்கி
- செலான் வங்கி
- பான் ஏசியா வங்கி
- யூனியன் வங்கி
- நேசன் டிரஸ்ட் வங்கி